Title: N á v r h
Author: x
Last saved by: spano

Dôvodová  správa

A.	Všeobecná časť

Zákon č. 195/1998 Z. z. o sociálnej pomoci v znení neskorších predpisov upravuje právne vzťahy pri poskytovaní sociálnej pomoci s cieľom zmierniť alebo prekonať hmotnú núdzu alebo sociálnu núdzu za aktívnej účasti občana a zabezpečiť základné životné podmienky občana v prirodzenom prostredí. Tento zákon si ďalej kladie za cieľ zabraňovať príčinám vzniku, prehlbovania alebo opakovania porúch psychického vývinu, fyzického vývinu a sociálneho vývinu občana a zabezpečiť integráciu občana do spoločnosti.
Pri analýze efektívnosti systému sociálnej pomoci, konkrétne nákladovosti a adresnosti sociálnej dávky, peňažných príspevkov na kompenzáciu sociálnych dôsledkov ťažkého zdravotného postihnutia  sa ukázalo, že súčasná úprava je pre podmienky slovenskej ekonomiky finančne náročná, preto sa navrhuje ich prehodnotenie prostredníctvom predloženého návrhu zákona. 
V časti návrhu novely týkajúcej sa riešenia hmotnej núdze občanov sa navrhuje ponechať posudzovanie nároku na dávku sociálnej pomoci na dvoch úrovniach s posilnením rozdielu ich výšky. Ustanovuje sa pevná suma dávky z objektívnych dôvodov u občanov, ktorí i napriek snahe nedosahujú sami ani s pomocou rodiny dostatočný príjem na zabezpečenie základných životných podmienok. Polovičnou sumou sa navrhuje riešiť občanov v hmotnej núdzi zo subjektívnych dôvodov. Týmto opatrením sa posilní adresnosť a motivačný charakter  sociálnej  pomoci  pri  kontinuálnom  zabezpečení  možností  úpravy týchto súm k 1. júlu bežného roka. 
Vzhľadom na návrh, ktorým sa limituje horná hranica možnej poskytnutej dávky, sa ďalej navrhuje, aby sa do príjmu rozhodujúceho pre vznik nároku na dávku sociálnej pomoci nezapočítal príspevok na bývanie a paušálny príspevok poskytovaný absolventovi školy počas absolventskej praxe. V zmysle tohto návrhu u poberateľov dávky sociálnej pomoci sa umožní nad rámec dávky využiť poskytnutý príspevok na bývanie účelovo a adresne. 
Posilňuje sa aj garancia štátu na zabezpečenie základných životných podmienok. V súlade s cieľmi Európskej únie obsiahnutými v princípoch sociálnej inklúzie sa u tejto skupiny obyvateľstva zamedzí riziko straty bývania.
	Predkladaný návrh zvýhodní aj skupinu absolventov stredných škôl nezapočítaním príspevku, ktorý je poskytovaný absolventovi školy počas absolventskej praxe, čím sa vytvorí reálna možnosť dosiahnutia sledovaného efektu tohto príspevku.

Jednou z foriem riešenia hmotnej núdze a sociálnej núdze je kompenzácia sociálnych dôsledkov ťažkého zdravotného postihnutia, ktorá je určená na prekonanie alebo zmiernenie dôsledkov ťažkého zdravotného postihnutia a môže sa uskutočňovať prostredníctvom sociálnych služieb, peňažných príspevkov a peňažných príspevkov za opatrovanie. Ich cieľom je podporiť  sociálnu integráciu (inklúziu) občanov s ťažkým zdravotným postihnutím vo všetkých oblastiach života. Zámerom je poskytovať adresnú pomoc pri odstraňovaní alebo zmierňovaní sociálnych dôsledkov ich zdravotného postihnutia v oblastiach mobility (pohybu, prepravy a orientácie), komunikácie so spoločenským prostredím, v oblasti sebaobsluhy,  prác v domácnosti a v oblasti zvýšených výdavkov. 
Výsledky analýzy efektívnosti systému sociálnej pomoci formou kompenzácie sociálnych dôsledkov ťažkého zdravotného postihnutia, vrátane praktických skúseností z implementácie tejto časti zákona, poukázali na určitú vnútornú nerovnováhu v systéme kompenzácie v tom zmysle, že pre niektorých občanov boli kompenzácie nepomerne vysoké v porovnaní s inými. Preto sa navrhujú určité zmeny v právnej úprave problematiky kompenzácie sociálnych dôsledkov ťažkého zdravotného postihnutia. Systémovo sa navrhuje neviazať výšku žiadneho peňažného príspevku na mechanizmus životného minima, ale na pevnú sumu. Ďalej pri jednotlivých peňažných príspevkoch sa navrhuje zmeniť násobky súm životného minima, pri ktorých  možno tieto peňažné príspevky občanovi poskytnúť tak, že pri opakovaných peňažných príspevkoch v oblasti zvýšených výdavkov nebudú prekračovať 2-násobok sumy životného minima, v oblasti osobnej asistencie  3-násobok sumy životného minima a pri jednorázových peňažných príspevkoch nebudú prekračovať 5-násobok sumy životného minima pre plnoletú fyzickú osobu.
Ďalší návrh na zmenu sa týka peňažného príspevku za opatrovanie, ktorý sa  navrhuje poskytovať v nižšej sume ako doposiaľ.
	Návrh na výraznejšiu zmenu sa týka peňažného príspevku na kompenzáciu zvýšených výdavkov. Navrhuje sa poskytovať občanom, ktorých príjem nepresahuje 2-násobok sumy životného minima pre plnoletú fyzickú osobu. Súčasne sa výška peňažného príspevku na jednotlivé druhy zvýšených výdavkov ustanovuje pevnou sumou. Navrhuje sa zlúčiť zohľadňovanie zvýšených výdavkov súvisiacich s opotrebovaním šatstva, bielizne, obuvi a bytového zariadenia so zvýšenými výdavkami na osobnú a bytovú hygienu do    jedného druhu zvýšených výdavkov súvisiacich s hygienou alebo opotrebovaním šatstva, bielizne, obuvi a bytového zariadenia, nakoľko oba druhy zvýšených výdavkov sa v praxi často prelínajú. Zároveň sa ukazuje ako neopodstatnené pri zohľadňovaní rozsahu opotrebovania rozlišovať výšku peňažného príspevku v závislosti od používaného druhu pomôcky.
	Pri peňažnom príspevku na osobnú asistenciu sa navrhuje zníženie hodinovej sadzby za výkon osobnej asistencie.
	V rámci peňažného príspevku na zaobstaranie pomôcky sa navrhuje zúžiť okruh pomôcok o pomôcky poskytované v rámci zdravotného poistenia (vozíky a načúvacie aparáty), ďalej zúžiť okruh o niektoré pomôcky upravené vo vyhláške 461/2000 Z.z. a znížiť  maximálne zohľadňovanú sumu u ostatných pomôcok upravených v citovanej vyhláške. Napokon sa navrhuje upraviť násobok súm životného minima, ako skutočnosti na určenie výšky peňažného príspevku na zaobstaranie pomôcky do 5-násobku sumy životného minima pre plnoletú fyzickú osobu.
	Pri poskytovaní peňažného príspevku na kúpu osobného motorového vozidla sa navrhuje sprísnenie kritérií posudzovania odkázanosti na túto formu kompenzácie s dôrazom na adresnosť tak, aby sa podporili tie aktivity občana, ktoré majú najmä integračnú povahu, t.j. jeho pracovné a vzdelávacie aktivity. Ďalej sa navrhuje zníženie výšky  tohto peňažného príspevku v porovnaní s doterajšou právnou úpravou a upravenie násobku súm životného minima ako skutočnosti na určenie výšky peňažného príspevku na kúpu osobného motorového vozidla do 5-násobku sumy životného minima pre plnoletú fyzickú osobu.  
Pri peňažnom príspevku na prepravu sa navrhuje upraviť násobky súm životného minima ako skutočnosti na určenie výšky peňažného príspevku na prepravu, a to do 5-násobku sumy životného minima pre plnoletú fyzickú osobu.  
Pri peňažnom príspevku na úpravu bytu, rodinného domu alebo garáže sa navrhuje zníženie maximálnej výšky v porovnaní s doterajšou právnou úpravou, zníženie úhrnu poskytnutých penažných príspevkov v období siedmich rokov, zmena maximálne zohľadňovanej sumy pri úprave bytu alebo rodinného domu a pri úprave garáže a rovnako úprava násobkov súm životného minima ako skutočnosti na určenie výšky peňažného príspevku na úpravu bytu, rodinného domu alebo garáže do 5-násobku súm životného minima pre plnoletú fyzickú osobu. Cieľom úpravy je dosiahnuť vyššiu mieru subsidiarity a participácie rodiny na pomoci jej členom s ťažkým zdravotným postihnutím, čo je jedným zo základných princípov systému sociálnej pomoci.
	V rámci konania na účely kompenzácie sa navrhuje vypustiť možnosť preskúmavania oneskoreného alebo neprípustného odvolania, obnovy konania  a preskúmavania rozhodnutia mimo odvolacieho konania (§ 60 až 66 zákona o správnom konaní), z dôvodu zracionalizovania práce na orgánoch miestnej štátnej správy a to tak, aby sa konanie na účely kompenzácie nepredlžovalo v rámci uplatňovania mimoriadnych opravných prostriedkov, nakoľko poskytnutie sociálnej pomoci je riešenie aktuálneho stavu sociálnej núdze v čase, keď je občan s ťažkým zdravotným postihnutím na poskytnutie sociálnej pomoci odkázaný. 
Ďalej sa navrhuje možnosť rozhodovania o vydaní preukazu občana s ťažkým zdravotným postihnutím so sprievodcom bez potreby vydávania komplexného posudku na účely kompenzácie. Navrhnutými zmenami v rámci konania a rozhodovania o preukaze občana s ťažkým zdravotným postihnutím sa docieli to, že bude riešená otázka zabezpečenia sprievodcovstva v prípade, že je občan na sprievodcu odkázaný, pričom nebude potrebné rozhodovať zároveň aj o konkrétnej forme kompenzácie. Zmena bola potrebná z toho dôvodu, že doterajšia právna úprava takéto oddelené posudzovanie a rozhodovanie neumožnňovala, čím dochádzalo v niektorých prípadoch k situácii, že sa rozhodovalo o poskytnutí konkrétnej formy kompenzácie aj v prípade, že občan o ňu primárne nemal záujem.
	Navrhovaná právna úprava zabezpečuje mechanizmus poskytovania decentralizačnej dotácie na poskytovanie opatrovateľskej služby. Navrhuje sa v záujme operatívneho zabezpečenia financovania decentralizovaných pôsobností na úseku opatrovateľskej služby občanom s nepriaznivým zdravotným stavom právne kvalifikovanej ako samosprávna pôsobnosť príslušnej obce alebo samosprávneho kraja zabezpečiť rozpočtovanie prostredníctvom decentralizačnej dotácie v kapitolách krajských úradov prostredníctvom okresných úradov vo vzťahu k príslušnej obci a vyššiemu územnému celku na uvedený účel. 
Návrh zmien v časti hmotnej núdze nemá dopad na zamestnanosť a tvorbu pracovných miest. Oproti čerpaniu finančných prostriedkov v tomto roku na tento účel znamená úsporu 1,3 mld. Sk.
	Prijatím navrhovanej úpravy v oblasti kompenzácie formou peňažných príspevkov  príde k ich úspore oproti predpokladanému čerpaniu v roku 2002 o 1,2 mld. Sk.
	Návrh zákona nebude mať priamy dopad na rozpočet obcí, ani na zamestnanosť a tvorbu pracovných miest.
	Návrh zákona je v súlade s Ústavou Slovenskej republiky.
	Vzhľadom na doložku zlučiteľnosti návrhu zákona s právom Európskej únie nie je možné vypracovať tabuľku zhody.
	Ministerstvo financií Slovenskej republiky k predloženému návrhu zákona vyjadrilo stanovisko listom z 28. októbra 2002 č. 20261/2002-81, v ktorom uviedlo, že voči realizácii návrhu nemá námietky pod podmienkou, že nebude mať vplyv ani na zvýšenie počtu zamestnancov v štátnej a verejnej službe, v rozpočtových resp. príspevkových organizáciách vo všetkých  rozpočtových kapitolách. Požiadavka uplatnená nad rámec návrhu upraviť úvodnú vetu v § 86 ods. 3 a povinnosť subjektov poskytujúcich sociálnu pomoc preukázať všetky príjmy od občanov, ktorým sa sociálne služby poskytuje, je v predloženom návrhu zákona premietnutá.
	Návrh zákona nebol predmetom rokovania Rady hospodárskej  a sociálnej dohody Slovenskej republiky.

 

Doložka  zlučiteľnosti
právneho predpisu s právom Európskych spoločenstiev a s právom Európskej únie

1. Navrhovateľ zákona: Vláda Slovenskej republiky
2. Názov zákona: Zákon, ktorým sa mení a dopĺňa zákon č. 195/1998 Z. z. o sociálnej pomoci v znení neskorších predpisov
3. Záväzky Slovenskej republiky vo vzťahu k Európskym spoločenstvám a Európskej únii:
a)	problematika návrhu zákona podľa čl. 70 Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane nepatrí medzi oblasti zahrnuté na zbližovanie práva. Podľa čl. 88 v oblasti sociálneho zabezpečenia, t. j. v časti sociálnej pomoci, ktorá je predmetom návrhu zákona, sa zabezpečuje spolupráca medzi zmluvnými stranami, ktorá smeruje k prispôsobovaniu systémov sociálneho zabezpečenia novej hospodárskej a sociálnej situácii, najmä na expertnej úrovni a pri výmene informácii,
b) zo schválených negociačných pozícií nevyplývajú ohľadom predmetu návrhu zákona žiadne záväzky pre Slovenskú republiku.
4. Problematika návrhu zákona nie je upravená v práve Európskych spoločenstiev ani v práve Európskej únie.
5. Stupeň zlučiteľnosti návrhu zákona s právom Európskych spoločenstiev a právom Európskej únie: Vzhľadom na  vnútroštátny charakter upravovanej problematiky je bezpredmetné vyjadrenie stupňa zlučiteľnosti návrhu zákona s právom ES/EÚ.
6. Gestor: Ministerstvo práce, sociálnych vecí a rodiny Slovenskej republiky.
7. Účasť expertov pri príprave návrhu zákona: žiadna.

B. Osobitná časť
K Čl. I
K bodu 1
Vypustením slova „kalendárny“ sa zosúladia dve ustanovenia v rámci § 7 ods. 6 [písmeno d) a e)]. Úpravou sa má zabezpečiť, aby uchádzač o zamestnanie evidovaný na príslušnom úrade práce pred evidenciou reálne odpracoval tri plné mesiace v pracovnom pomere a platil príspevok na poistenie v nezamestnanosti.
K bodu 2
	Navrhuje sa vypustiť podmienka na posúdenie hmotnej núdze zo subjektívnych dôvodov, a to nesplnenie podmienky na nárok na prídavky na deti z dôvodu, že v súvislosti s prijatím nového zákona o prídavku na dieťa a o príspevku k prídavku na dieťa sledovanie tejto podmienky je neopodstatnené s ohľadom na zmeny podmienky, kedy nárok na prídavok na dieťa nevzniká. 
K bodom 3 a 4
	Ustanovujú sa pevné sumy pre občanov v hmotnej núdzi zo subjektívnych a objektívnych dôvodov. Výrazným rozdielom ich výšky sa zachová proporcionalita medzi dvoma úrovňami dávky, čím sa udrží jej motivačný a adresný charakter a zároveň sa ustanovuje maximálna hranica na poskytnutie dávky. Oproti platnému právnemu stavu, kedy nie je táto výška ustanovená,  návrh sleduje zabezpečiť motiváciu občana dostať sa z tzv. „pasce chudoby“ prijatím zamestnania aj v prípade, že je za prácu odmeňovaný minimálnou mzdou.
K bodom 5, 6 a 18 
	Ide o legislatívnotechnickú úpravu. 
K bodu 7
	Vypustením slov „bez sprievodcu“ sa zjednoduší konanie na vydanie preukazu občana s ťažkým zdravotným postihnutím odkázaného na sprievodcu, pričom nemusí žiadať o konkrétnu formu kompenzácie.
K bodu 8
	Pri peňažnom príspevku na osobnú asistenciu sa navrhuje nahradiť percentuálny násobok sumy životného minima pre plnoletú fyzickú osobu pevnou sumou, ktorá sa zároveň navrhuje v nižšej výške, ako sa doteraz poskytovala, čím dôjde k finančnému zrovnoprávneniu jednotlivých foriem riešenia odkázanosti občana na pomoc inej osoby (peňažný príspevok za opatrovanie, opatrovateľská služba, peňažný príspevok na osobnú asistenciu) a nepreferovania tejto formy zo strany občanov a ich rodín práve z dôvodu finančného.
K bodu 9
	Pri peňažnom príspevku na zaobstaranie pomôcky sa navrhuje zúženie okruhu pomôcok, na zaobstaranie ktorých je možné poskytnúť peňažný príspevok, o druhý mechanický vozík (druhý jednoduchý kočík alebo druhý špeciálne upravený kočík), druhý elektrický vozík a druhý načúvací aparát. Uvedené druhy pomôcok sú v súčasnosti poskytované aj zo systému zdravotného poistenia. Prax ukazála, že možnosť poskytovať ich aj zo systému sociálnej pomoci vedie systém zdravotného poistenia k tomu, že pomôcky boli občanom poskytované len v základnej výbave, nevyhovujúcej ich individuálnym potrebám. Navrhovanou úpravou sa dosiahne, že tieto pomôcky sa budú poskytovať len zo systému zdravotného poistenia.
K bodu 10
	Navrhovanou úpravou sa zúži okruh osôb, ktorým bude možné poskytnúť peňažný príspevok na kúpu osobného motorového vozidla. Peňažný príspevok sa navrhuje poskytovať len na účely prepravy občana s ťažkým zdravotným postihnutím do zamestnania, do školského zariadenia alebo do zariadenia sociálnych služieb, čím sa zvýši adresnosť poskytovanej sociálnej pomoci a podporia sa tie aktivity občana, ktoré majú integračný charakter, čo je základný zámer zákona o sociálnej pomoci v oblasti kompenzácií.
K bodom 11 a 12
Výška peňažného príspevku na úpravu bytu, rodinného domu alebo garáže sa navrhuje v nižšej výške, ako sa doteraz poskytovala, čím dôjde okrem adresnosti a dôraznejšieho uplatňovania princípu subsidiarity v rámci rodinných vzťahov aj k úspore finančných prostriedkov zo štátneho rozpočtu.
K bodu 13
Navrhuje sa zlúčiť zohľadňovanie zvýšených výdavkov súvisiacich s opotrebovaním šatstva, bielizne, obuvi a bytového zariadenia so zvýšenými výdavkami na osobnú a bytovú hygienu do jedného druhu zvýšených výdavkov súvisiacich s hygienou a opotrebovaním šatstva, bielizne, obuvi a bytového zariadenia. Navrhovanú zmenu možno odôvodniť tým, že oba tieto druhy zvýšených výdavkov sa v praxi často prelínajú. Zároveň sa ukazuje ako neopodstatnené pri zohľadňovaní rozsahu opotrebovania líšiť výšku peňažného príspevku v závislosti od používaného typu pomôcky. Navrhuje sa dôsledne uplatňovať posudkové kritérium aktivít občana a spôsobu jeho života, ktoré majú priamy vplyv na vznik zvýšených výdavkov.
	Z dôvodu úspory finančných prostriedkov sa navrhuje vypustiť zo systému zvýšených výdavkov zohľadňovanie zvýšených výdavkov súvisiacich so zabezpečením prevádzky pomôcky. S  ohľadom na výšku kompenzácie v tejto oblasti nedôjde jej odňatím k zásadnejšiemu zhoršeniu finančnej situácie u občana s ťažkým zdravotným postihnutím.
	Pri peňažnom príspevku na kompenzáciu zvýšených výdavkov na diétne stravovanie sa pri ustanovovaní výšky navrhuje percentuálny násobok sumy životného minima pre plnoletú fyzickú osobu zameniť pevnou sumou.
Navrhuje sa jednotná výška peňažného príspevku na kompenzáciu zvýšených výdavkov, ktoré súvisia s hygienou alebo s opotrebovaním šatstva, bielizne, obuvi a bytového zariadenia, a to 200 Sk.
Pri peňažnom príspevku na kompenzáciu zvýšených výdavkov na zabezpečenie prevádzky osobného motorového vozidla sa pri ustanovovaní výšky navrhuje nahradiť percentuálny násobok sumy životného minima pre plnoletú fyzickú osobu pevnou sumou, ktorá sa zároveň navrhuje v nižšej výške, ako sa doteraz poskytovala. Zámerom je dosiahnúť vyššiu mieru participácie rodiny pri uspokojovaní životných potrieb jej členov s ťažkým zdarvotným postihnutím a zároveň dosiahnúť úsporu finančných prostriedkov zo štátneho rozpočtu.  
	Z dôvodu úspory finančných prostriedkov sa peňažný príspevok na kompenzáciu zvýšených výdavkov navrhuje poskytovať len tým občanom, ktorých príjem nepresahuje 2-násobok sumy životného minima. 
K bodom 14 až 16
	Pri peňažnom príspevku za opatrovanie sa navrhuje pri ustanovovaní výšky nahradiť percentuálne násobky sumy životného minima pre plnoletú fyzickú osobu pevnými sumami, ktoré sa zároveň navrhujú v nižšej výške v porovnaní s doterajšou právnou úpravou. Cieľom je dosiahnúť úsporu finančných prostriedkov zo štátneho rozpočtu.
K bodu 17
	Navrhovaná právna úprava zabezpečuje mechanizmus poskytovania decentralizačnej dotácie na poskytovanie opatrovateľskej služby. Navrhuje sa v záujme operatívneho zabezpečenia financovania decentralizovaných pôsobností na úseku opatrovateľskej služby občanom s nepriaznivým zdravotným stavom, právne kvalifikovanej ako samosprávna pôsobnosť príslušnej obce alebo samosprávneho kraja, zabezpečiť rozpočtovanie prostredníctvom decentralizačnej dotácie v kapitolách krajských úradov prostredníctvom okresných úradov vo vzťahu k príslušnej obci a vyššiemu územnému celku na uvedený účel. 
K bodu 18 a 19
	Ide o legislatívnotechnickú úpravu v súvislosti s novelizačnými bodmi 3 a 7.
K bodom 20 až 22
	Právna úprava zabezpečuje vytvorenie rovnovážnych podmienok financovania verejných poskytovateľov a subjektov poskytujúcich sociálnu pomoc podľa zákona o sociálnej pomoci. V prípade subjektov poskytujúcich sociálnu pomoc podľa zákona o sociálnej pomoci sú príjmy zo zaplatenie ceny sociálnych služieb (cena za poskytovanú sociálnu službu je predmetom dohody s klientom podľa zákona Národnej rady Slovenskej republiky č. 18/1996 Z. z. o cenách a nepodlieha regulácii) spravidla vyššie ako priemerné príjmy za poskytovanie porovnateľného druhu sociálnej služby dosahované u verejných poskytovateľov relevantné na účely určenia minimálnej výšky finančného príspevku (nakoľko úhrada za poskytovanú sociálnu službu je v prípade verejných poskytovateľov regulovaná zákonnou právnou úpravou spolu s vykonávacím právnym predpisom - § 40 a nasl. zákona č. 195/1998 Z. z. o sociálnej pomoci v znení neskorších predpisov a vyhláška Ministerstva práce, sociálnych vecí a rodiny Slovenskej republiky č. 246/2001 Z. z.). Zároveň navrhovaná právna úprava reaguje na nevyhnutnosť prijatia reštrikčných opatrení pokiaľ ide o výdavkovú časť  štátneho rozpočtu, resp. nároky na krytie decentralizačnej dotácie. Právna úprava reaguje aj na nevyhnutnosť stransparentnenia hospodárenia subjektov, ktoré poskytujú sociálnu pomoc podľa zákona o sociálnej pomoci financovaných z verejných prostriedkov, a to ustanovením náležitostí výročnej správy o činnosti a hospodárení týchto subjektov, predkladanej ako právnej podmienky na poskytnutie finančného príspevku na nasledujúci rok. 
K bodu 23
	Navrhnutými zmenami v rámci konania sa zabezpečí zracionalizovanie práce na orgánoch miestnej štátnej správy, a to tak, aby sa konanie na účely kompenzácie nepredlžovalo v rámci uplatňovania mimoriadnych opravných prostriedkov, nakoľko poskytnutie sociálnej pomoci je riešenie aktuálneho stavu sociálnej núdze v čase, keď je občan s ťažkým zdravotným postihnutím na poskytnutie sociálnej pomoci odkázaný.
K bodu 24
	V záujme zabránenia duplicitného poskytovania dvoch foriem sociálnej pomoci (príspevok za opatrovanie a dávka sociálnej pomoci) sa navrhuje rozšíriť situácie, v ktorých sa dávka sociálnej pomoci poskytne preddavkovo, s následnou možnosťou zúčtovania dvoch dávok.
K bodom 25  a 26
	Úprava sa navrhuje v súvislosti s	prijatím zákona č. 534/2002 Z. z., ktorým sa mení a dopĺňa zákon Národnej rady Slovenskej republiky č. 273/1994 Z. z. o zdravotnom poistení, o financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov a o zmene a doplnení niektorých zákonov, a ktorým sa vstúpilo i do zákona o sociálnej pomoci, a to tak, že sa vypustením súčinnosti zdravotníckych zariadení z § 106 a ich novoustanovením v § 106a nedoriešila väzba na poskytovanie sociálnej pomoci obcou a samosprávnym krajom. 
K bodu 27
	V súlade so zmenami a doplnkami v návrhu zákona je treba upraviť lehoty na vybavovanie podaných žiadostí pred účinnosťou tohto zákona, ak nebolo vydané právoplatné rozhodnutie.
	V § 110h v odseku 1 a 2 ide o návrh, ktorým sa vyrovná úroveň poskytnutej sociálnej pomoci vo forme dávky sociálnej pomoci pre poberateľov podľa platného a navrhovaného právneho stavu.
	V prípade právoplatných rozhodnutí vydaných do účinnosti tohto zákona sa rieši poskytovanie  doteraz priznaných peňažných príspevkov v súlade s týmto zákonom, takým spôsobom, že príslušné správne orgány ex offo sú povinné zmeniť sumy doteraz vyplácaných peňažných príspevkov na kompenzáciu.
K bodu 28
	Súčasťou návrhu zákona sú aj nové prílohy, ktorým sa menia doterajšie prílohy 7, 7a, 8 až 10, a to tak,  že na určenie výšok peňažných príspevkov na kompenzáciu sa navrhujú vypustiť 6 až 8-násobky súm životného minima pre plnoletú fyzickú osobu a percentuálne vyjadrenia.

K čl. II
Navrhuje sa odlišný spôsob započítavania príjmov pre vznik nároku na dávku sociálnej pomoci bez príspevku na bývanie a paušálneho príspevku poskytovaného absolventovi školy počas absolventskej praxe. Vzhľadom na navrhované zmeny v ustanovení § 48 určením pevných súm dávky sociálnej pomoci a určením maximálnej možnej výšky dávky sa u poberateľov dávky sociálnej pomoci nezapočítavaním uvedených príjmov zabezpečí ich účel.
K čl. III
	Tento zákon nadobúda účinnosť 1. januárom 2003.